Document ID: 32004D0186

Komisjoni otsus,
16. veebruar 2004,
millega muudetakse otsuse 96/510/EÜ teatavaid lisasid zootehniliste nõuete kohta hobuslaste sperma, munarakkude ja embrüote impordil
(teatavaks tehtud numbri K(2004) 388 all)
(EMPs kohaldatav tekst)
(2004/186/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. juuni 1994. aasta direktiivi 94/28/EÜ, milles sätestatakse põhimõtted seoses zootehniliste ja genealoogiliste tingimustega, mida kohaldatakse loomade, nende sperma, munarakkude ja embrüote impordil kolmandatest riikidest ja muudetakse direktiivi 77/504/EMÜ tõupuhaste aretusveiste kohta, [1] eriti selle artikli 5 kolmandat taanet, artikli 6 teist taanet ja artikli 7 teist taanet,
ning arvestades järgmist:
(1) Põlvnemistunnistuses tuleb esitada konkreetsed andmed, et oleks võimalik teha kindlaks looma päritolu ja identifikatsioon, kellelt sperma, munarakud või embrüod on saadud.
(2) Põlvnemistunnistuste näidised hobuste sperma, munarakkude ja embrüote ühendusesisesel kauplemisel on sätestatud komisjoni 12. jaanuari 1996. aasta otsuses 96/79/EÜ, milles sätestatakse registreeritud hobuslaste sperma, munarakkude ja embrüote põlvnemistunnistused. [2]
(3) Põlvnemistunnistuste näidised veiste, sigade, lammaste ja kitsede sperma, munarakkude ja embrüote impordil kolmandatest riikidest on sätestatud komisjoni 18. juuli 1996. aasta otsuses 96/510/EÜ, milles sätestatakse põlvnemistunnistused aretusloomade, nende sperma, munarakkude ja embrüote impordil. [3]
(4) Ühenduse eeskirjade järjepidevuse huvides tuleks otsuses 96/510/EÜ sätestatud põlvnemistunnistusi täiendada sätetega hobuslaste sperma, munarakkude ja embrüote impordi kohta kolmandatest riikidest. Need sätted peaksid põhinema zootehnilistel nõuetel, mida kohaldatakse ühendusesisese kaubanduse suhtes nimetatud liikide sperma, munarakkude ja embrüotega.
(5) Seepärast tuleks vastavalt muuta otsust 96/510/EÜ.
(6) Käesolevas otsuses ettenähtud meetmed on kooskõlas alalise zootehnikakomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 96/510/EÜ IV, V ja VI lisa muudetakse vastavalt käesoleva otsuse lisale.
Artikkel 2
Käesolev otsus on adresseeritud liikmesriikidele.
Brüssel, 16. veebruar 2004

Labels: 3
6